Өмүркул Кулумбаевдин чыгармалары

Өмүркул Кулумбаев

Алым келсе

Улуу элдин ырдап улуу казалын,

Узун элге угузамын атагын!

Ала-Тоосу бешик болуп термеген,

Айланайын, Айкөл кыргыз мазарым.  

Теңдешүүгө чамасы жок эч кимдин, 

Мен уулумун Теңиртоолук атанын. 

Жотом - кыргыз булбул учкан оозунан, 

Жаным кыргыз - жеңилбеген жоосунан.   

Бөркүм кыргыз - буудан минген канаттуу, 

Бейнем кыргыз - бүркүт учкан зоосунан. 

Тобо кылган атам-энем алп кыргыз, 

Бул дүйнөнүн тоосу кыргыз, тоо сунам. 

Аруу дүйнөм - ак кементай, чапаным,

Ак мөңгүдөй - Ала-Тоодой калпагым.

Жоболоңдуу сан кылымдык колумду,

Жүрөгүмө дастан кылып жазамын.

Карааныңды канат кылып кыргызым,

Карегиме сүрөтүңдү тартамын.

Күндө көрсөм күндө жашсың - күлгүнүм!..

Кубанычта куунак өмүр сүргүнүң.

Жандооч кылып, айландырып койсом дейм,

Жер шарынын сага байлап киндигин.

Алым келсе, Ата Журтум көтөрөм,

Боз үйүңө бу дүйнөнүн түндүгүн!..

"Окурмандар китеп текчеси" сериясы, 34-том
"Окурмандар китеп текчеси" сериясы, 34-том